Nariadenie Rady (EHS) č. 1987/93
z 19. júla 1993,
ktorým sa mení a dopĺňa nariadenie (EHS) č. 1784/77 o certifikácii chmeľu
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1696/71 z 26. júla 1971 o spoločnej organizácii trhu s chmeľom [1] a najmä na jeho článok 2 ods. 4,
so zreteľom na návrh Komisie,
keďže nariadenie (EHS) č. 1784/77 [2] špecifikuje štádium, keď sa musí vykonať certifikácia, a stanovuje podmienky, za ktorých sa môžu výrobky z chmeľu ďalej spracúvať;
keďže izomerizované chmeľové prášky a celý rad nových izomerizovaných výrobkov používaných bezprostredne pred fázou fermentácie alebo bezprostredne po nej, ktoré z hľadiska svojho chemického zloženia patria medzi izomerizované chmeľové prášky a izomerizované chmeľové výťažky, získali na trhu určitý význam; keďže ich postavenie so zreteľom na certifikáciu je nejasné, a to sťažuje obchodovanie s nimi; keďže tieto výrobky, tak ako izomerizované chmeľové výťažky, stratili väčšinu inherentných charakteristických vlastností odrôd, z ktorých boli vyrobené znemožňujúc identifikovať svoj pôvod napriek použitiu sofistikovaného laboratórneho zariadenia; keďže uvedené výrobky by mali byť zahrnuté do zoznamu výnimiek podľa nariadenia (EHS) č. 1784/77;
keďže v bývalej Nemeckej demokratickej republike sa spracovanie chmeľu po zbere tradične líši od spracovania v iných častiach spoločenstva v tom zmysle, že na mnohých farmách vyrábajúcich chmeľ sa čistenie a prvotné sušenie šištičiek uskutočňuje súčasne s mletím a lisovaním do granúl, nedovoľujúc jestvujúcemu technickému zariadeniu delenie na dve fázy; keďže však tento postup nie je v súlade s právnymi predpismi spoločenstva, ktoré ustanovujú, že certifikácia sa musí uskutočniť pred akýmkoľvek spracovaním; keďže by sa malo ustanoviť dlhšie prechodné obdobie, než bola lehota stanovená nariadením Komisie (EHS) č. 2239/91 z 26. júla 1991 o prechodných opatreniach uplatniteľných v sektore chmeľu po zjednotení Nemecka, [3] ktorá uplynula 31. decembra 1992, aby sa umožnilo výrobcom rozložiť svoju novú investíciu na vhodné obdobie,
PRIJALA TOTO NARIADENIE:
Článok 1
Nariadenie (EHS) č. 1784/77 sa týmto mení a dopĺňa takto:
1. v článku 1:
a) odsek 1 sa nahrádza takto:
"1. Toto nariadenie sa vzťahuje na výrobky podľa článku 1 nariadenia (EHS) č. 1696/71 pozberané v spoločenstve alebo pripravené z takých výrobkov, ktoré boli buď pozberané v spoločenstve, alebo dovezené z tretích krajín podľa článku 5 uvedeného nariadenia s výnimkou:
a) chmeľu zberaného na pôde vo vlastníctve pivovaru a používaného týmto pivovarom v prírodnom alebo spracovanom stave;
b) izomerizovaného chmeľového výťažku;
c) izomerizovaného chmeľového prášku;
d) zoznamu izomerizovaných výrobkov zostaveného v súlade s postupom uvedeným v článku 19 nariadenia (EHS) č. 1696/71;
e) výrobkov odvodených z chmeľu a spracovaných na základe zmluvy uzavretej s pivovarom pod podmienkou, že tento pivovar sám také výrobky používa;
f) chmeľ a výrobky odvodené z chmeľu v malom balení určené na predaj súkromným osobám na osobné použitie.
Výrobky uvedené v písmenách a) až f) podliehajú stanovenému kontrolnému postupu.";
b) do odseku 3 sa dopĺňa:
"Bez toho, aby bola dotknutá lehota stanovená vyššie, chmeľ dopestovaný na území bývalej Nemeckej demokratickej republiky, upravený a spracovaný na farmách vyrábajúcich chmeľ, ktoré sú uvedené v prílohe tohto nariadenia a do 31. decembra 1995 možno vykonávať certifikáciu po spracovaní chmeľu do granúl, ale pred každým iným spracovaním pod podmienkou, že bude možné zaručiť minimálne obchodné požiadavky uvedené v prílohe k nariadeniu Komisie (EHS) č. 890/78. Certifikácia chmeľových granúl spracovaných na vyššie uvedených farmách sa bude uskutočňovať v certifikačných strediskách na území bývalej Nemeckej demokratickej republiky.";
2. príloha, ktorá je v prílohe k tomuto nariadeniu sa dopĺňa do nariadenia (EHS) č. 1784/77.
Článok 2
Toto nariadenie nadobúda účinnosť siedmy deň od jeho uverejnenia v Úradnom vestníku Európskych spoločenstiev.
Ustanovenia článku 1 ods. 1 písm. b) sa budú uplatňovať s účinnosťou od 1. januára 1993.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. júla 1993